**د کوویډ-۱۹ ناروغۍ لپاره د هېواد څوسکتوري بشري پلان – افغانستان**

**اپرېل – جون ۲۰۲۰**

د افغانستان لپاره د کوید -۱۹ ناروغۍ ته د جواب ویلو په موخه څوسکتوري ګډ بشري پلان چمتو سوی او د ۱۰۸.۱ ملیونه امریکایي ډالرو ته اړتیا لري تر څو د ټولو کلسترو لخوا ۶.۱ ملیونه خلګو ته عاجلې مرستې ورسوي. دغه پلان د اولو دریو میاشتو لپاره لمړنۍ تیارۍ او د مرستو پلانونه په نښه کوي خو تمه ده چې د وضیعت له بدلون سره سم به په پلان کې اړین بدلونونه راسي. دغه څوسکتوري ګډ پلان د کوید -۱۹ اړوند نویو فعالیتونو سربېره، په روانو بشري فعالیتونو د دغې ناروغۍ ممکنه اغېزې هم تشریح کوي او ورسره هغه اقدامات چې دغو حیاتي مرستو پر مخ د ممکنه ځنډونو د مخنیوي لپاره تر لاس لاندې نيول شوي هم په کې یاد شوي.

**ټوله مالي اړتیا: ۱۰۸.۱ میلیون امریکایي ډالر**

* **د هغو فعالیتونو مالي لګښت (اړتیاوې) چې لا دمخه د بشري غبرګون پلان کې یې لګښت تعیین شوی وو: ۳۶.۹ میلیونه ډالر**
* **د نویو فعالیتونو مالي لګښت (اړتیاوې): ۷۱.۲ میلیونه ډالر**

**دغه اضطراري پلان به په پیل کې په مشترک ډول په هغو ۲۵ ولسوالیو چي له ایران څخه ډېر وګړي ورته راستانه شوي تمرکز ولري. د دې برسېره کلسترونو ځیني نورې ولسوالۍ چي د دوی په پروګرامو کې د لوړ خطر سره مخ ګڼل سوي، هم په دغه پلان کې شاملې کړي. دغه پلان په افغانستان کي د کوویډ-۱۹ لپاره د صحی غبرګون پلان (چي د روغتیا وزارت او روغتیا نړیوال سازمان لخوا ترتیب سوی) سره همغږی او متمم دی او د کوویډ -۱۹ لپاره د نړۍ په سطح د بسپنې راټولو نړیوالې غوښتنې سره هم مرسته کوي. دغه پلان به چې لګښت یې مشخص دی په نږدې راتلووکي کې د بشري غبرګون پلان په بیا کتنې کې بنسټیزه ونډه ولري. هغه فعالیتونه چې په دغه پلان کې ورته لمړيتوب ورکړل سوی، په لاندې ډول دي:**

**روغتیا – چمتوالی، کنترول او وقایه/مخنیوی**

* د کنترول او تجرید/قرنطین ظرفیت لوړول؛ هېواد ته د ننوتو نقطو کې د ناروغانو د پېژندلو او څار ظرفیت لوړول؛ د صحي کارمندانو روزنه؛ او کارمندانو او خلګو لپاره د رواني روغتیا خدمات

**د پاکوالي او حفظ الصحې اړوندو فعالیتونو ډېرول**

* هېواد ته د ننوتو نقطو کې د لاس مینځلو اسانتیاوې؛ او د داخلي بیځایه شویو په مېشت ځایو کې صحي او د خوارځواکۍ اړوند فعالیتونه

**د الوتنو خدمات**

* د بشري ادارو دا وړتیا تر څو متاثره شویو ساحو ته ځانونه ورسوي، په قسمي توګه د ملګرو ملتو په بشري هوایي خدماتو پورې تړلې ده. همدا ډول د یوه هوایي پول/دهلېز شتون هم د دې لپاره مهم دی تر څو په هېواد کې شته ادارې وکولای شي خپلو چوپړتیاو ته دوام ورکړي.

**د کوویډ – ۱۹ د مخنیوي او خپرېدو په اړه پوهاوي زیاتول**

* په ټولنه کي د ویرې د کموالي او عملي لارښود لپاره د پېغام رسولو زیاتول تر څو له اوازو او غلطو معلوماتو څخه مخنیوی وسي. د کوویډ-۱۹ د خطراتو د تبلیغ لپاره کاري ټیم تشکیل سوې او د «اواز» د تماس نیولو مرکز به د پېغامونو شریکولو لپاره هم وکارول سي.

**د خوړو د نه خوندیتوب او خوارځواکۍ د خطرونو د لا ډېرېدو مخنيوی**

* له خطر سره مخ ساحو کي د غذایي توکو وېش او هغه خلګو ته چې عایداتي منابع یې متاثرې سوي وي د معیشت په برخه کې مرستې برابرول؛ د غذایي توکو د نرخونو او مارکیټو کې یې د شتون څرنګوالي څارل؛ د بشري او تجارتي توکو د وارداتي لارو د خلاصون نه ډآډ؛ او په خطر سره مخ ولسوالیو کې چېرې چې د خلکو بېوزلي ډېره وي، د خوارځواکۍ د تداوۍ د فعالیتونو ډېرول.

**هغو کسانو سره مرستې چې مشخصې اړتیاوې لري او بېوزلي دي**

* د مشخصو اړتیاوو درلودونکي خلکو په ګوته کول او سمدستي یې اړوندو مناسبو مرستو ته راجع کول؛ د هغو منفي حل لارو څارل چې ممکن یې خلک د کویډ -۱۹ له امله خپل کړي او د جنسیت پر بنسټ د تاوتریخوالي ضد اړندو مرستو برابرول ځکه د دغه ډول پېښو خطر د داسې ناروغیو د پراخېدو په وخت کې لوړیږي.

**د خپرېدا د مخنيوي د مناسبو لارو په اړوند کار او غږ پورته کول**

* له ملي او محلي ادارو سره کار کول ترڅو د خلکو توقیف د ناروغۍ د خپرېدا د مخنيوي د یوې لارې/وسیلې په توګه ونه کاروي؛ بندیخانو او د کم عمره ځوانانو بند ځایونو کې د ناروغۍ د خپرېدا د مخنیوي په هکله پوهاوی او اړوند اقدامات.

**د خلګو د تګ راتګ څار**

* له پاکستان او ایران سره په دواړو پولو د خلګو د تګ راتګ باندي د څار دوام